15.		Rozhodnutie o vrátení správneho poplatku (§ 10 ods. 5 ZoSP)
Regionálny úrad verejného zdravotníctva so sídlom v Čadci
Palárikova ul. č. 1156, 022 01 Čadca
Č. j.: A/2023/04028/FV 
Čadca dňa 28. 7. 2023
Vec:	Rozhodnutie
Regionálny úrad verejného zdravotníctva so sídlom v Čadci ako orgán príslušný podľa § 3 ods. 1 písm. c), § 6 ods. 1 v spojení s prílohou č. 15 a § 6 ods. 5 písm. l) zákona č. 126/2006 Z. z. o verejnom zdravotníctve a o zmene a doplnení niektorých zákonov a § 1 zákona č. 145/1995 Z. z. o správnych poplatkoch v znení neskorších predpisov, vo veci vrátenia správneho poplatku podľa položky č. 150 písm. f) sadzobníka správnych poplatkov, účastníkovi konania – poplatníkovi Márii Lokajovej, podnikateľke – fyzickej osobe, IČO: 41928477, bytom v Čadci, Nová ul. č. 150/15 rozhodol takto:
Regionálny úrad verejného zdravotníctva so sídlom v Čadci, Palárikova ul. č. 1156, 022 01 Čadca vráti účastníkovi konania Márii Lokajovej, podnikateľke – fyzickej osobe, IČO: 41928 477, bytom v Čadci, Nová ul. č. 150/15, správny poplatok podľa § 10 ods. 4 zákona č. 145/1995 Z. z. o správnych poplatkoch v znení neskorších predpisov, vo výške 32,50 €, t. j. 65 % zo sumy 50 €, vybratý kolkovou známkou, v súlade s ustanovením § 7 ods. 1 a 5 zákona č. 145/1995 Z. z. o správnych poplatkoch v znení neskorších predpisov.
Správny poplatok, ktorý Regionálny úrad verejného zdravotníctva so sídlom v Čadci vybral kolkovou známkou, vráti poplatníkovi daňový úrad príslušný podľa sídla správneho orgánu, ktorý úkon vykonal do 30 dní odo dňa doručenia právoplatného rozhodnutia o vrátení poplatku podľa ust. § 10 ods. 8 zákona č. 145/1995 Z. z. o správnych poplatkoch v znení neskorších predpisov.
Odôvodnenie:
Účastník konania Mária Lokajová, podnikateľ – fyzická osoba, IČO: 41928477, bytom v Čadci, Nová ul. č. 150/15 podala dňa 22. 6. 2023 návrh na vydanie rozhodnutia vo veci uvedenia priestorov „Obchod s textilom“ do prevádzky. Za vydanie rozhodnutia zaplatila správnemu orgánu správny poplatok v sume 50 € kolkovou známkou.
Dňa 13. 7. 2023 vzal účastník konania svoj návrh na vydanie rozhodnutia na uvedenie priestorov do prevádzky späť a súčasne požiadal o vrátenie správneho poplatku.
Keďže správny orgán nevykonal úkon (nevydal rozhodnutie) z dôvodov na strane poplatníka – účastníka správneho konania, rozhodol tak, ako je uvedené vo výroku tohto rozhodnutia.
Poučenie:
Podľa ust. § 10 ods. 7 zákona č. 145/1995 Z. z. o správnych poplatkoch v znení neskorších predpisov sa proti tomuto rozhodnutiu nemožno odvolať. Rozhodnutie nie je preskúmateľné súdom.
MUDr. Ján Novák
riaditeľ
Rozhodnutie dostanú:
–	Mária Lokajová, Nová ul. č. 150/15, 022 01 Čadca
–	Daňový úrad Čadca, Ul. SNP č. 56, 022 01 Čadca
–	spis MUDr. Ján Novák, riaditeľ
Poznámka
Podľa zákona o správnych poplatkoch je poplatníkom každá právnická alebo fyzická osoba, ktorá dala podnet na úkon alebo konanie, ak zákon neustanovuje inak. Sadzby poplatkov sú určené v sadzobníku pevnou sumou alebo percentuálnou sadzbou zo základu poplatku. Poplatky sú splatné pri podaní, ktoré smeruje k vykonaniu úkonu alebo k uskutočneniu konania, ak nie je pri jednotlivých položkách sadzobníka ustanovené inak.
Ak správny orgán poplatok vybral a úkon alebo konanie neuskutočnil bez zavinenia poplatníka alebo poplatník nebol povinný zaplatiť poplatok, správny orgán poplatok vráti v plnej výške. Ak sa úkon alebo konanie nevykonalo z dôvodov na strane poplatníka, správny orgán na žiadosť poplatníka vráti poplatok najviac vo výške 65 % zo zaplateného poplatku.
O vrátení poplatku na žiadosť poplatníka správny orgán, ktorý poplatok vybral, vydá rozhodnutie, proti ktorému nemožno podať odvolanie. Rozhodnutie nadobúda právoplatnosť dňom doručenia.
Správny orgán je povinný predložiť odpis právoplatného rozhodnutia o vrátení poplatku, ktorý bol zaplatený kolkovými známkami daňovému úradu príslušnému podľa sídla správneho orgánu, a ten poplatníkovi poplatok alebo jeho časť vráti do 30 dní od doručenia rozhodnutia.